Асобе, якая атрымала хрост у Праваслаўнай Царкве і жадае прыступіць да поўнай еднасці з Каталіцкім Касцёлам, пажадана звярнуцца да святара мясцовай Рыма-каталіцкай або Грэка-каталіцкай парафіі. Ксёндз дапаможа абраць адпаведны шлях, які датычыцца канкрэтнага чалавека. Вельмі важным можа стаць спатканне з манахіняй або з вернікам супольнасці, якія маюць патрэбную падрыхтоўку. Перш чым прыступіць да поўнай еднасці з Касцёлам, трэба пазнаць праўды веры і прынцыпы жыцця ў Касцёле. Важна памятаць, што рэлігійным жыццём кіруе Дух Святы, Які дапамагае чалавеку адкрыцца на Бога і вядзе яго па шляхах веры. У дарозе да Бога вялікую ролю адыгрывае супольнасць вернікаў, якая падтрымлівае ў працэсе хрысціянскай фармацыі. Наступным крокам павінна стаць паглыбленне каталіцкага веравучэння, чытанне Божага Слова, асабістая і супольная малітва, а пазней – паступовы ўваход у літургічнае жыццё супольнасці, г. зн. удзел у святой Імшы, набажэнствах і падрыхтоўка да прыняцця сакрамантаў.